**Előterjesztés**

**Szombathely Megyei Jogú Város Közgyűlése**

**Gazdasági és Városstratégiai Bizottsága 2018. június 21–i ülésére**

**Javaslat az Improvizatív Zeneműhely Egyesület támogatására**

Szombathely Megyei Jogú Város Önkormányzata Közgyűlése az önkormányzat 2018. évi költségvetésről szóló 3/2018.(II.21.) önkormányzati rendelete az alábbiak szerint rendelkezik:

„Az önkormányzat által alapított és fenntartott költségvetési intézmények kivételével támogatás éves 10.000 eFt összeghatár felett annak adható, aki a működésének egészét tekintve a 2017. év teljes pénzügyi, szakmai beszámolóját, valamint a 2018. évi pénzügyi, szakmai tervét benyújtja, és az alapján a Gazdasági és Városstratégiai Bizottság a támogatást jóváhagyta. Amely szervezet 2017. évben 10.000 eFt összeghatár felett kapott támogatást, 2018. évben csak akkor kaphat támogatást, ha a működésének egészét tekintve a 2017. év teljes pénzügyi, szakmai beszámolóját benyújtja, és az alapján a Gazdasági és Városstratégiai Bizottság a támogatást jóváhagyta.”

A Lamantin Jazz Fesztivált szervező Improvizatív Zeneműhely Egyesület 2017. évben összesen 10.300.000,- forint összegű támogatást kapott az Önkormányzattól az Egyesület működésére, valamint a Lamantin Jazz Fesztivál megrendezésére. Szombathely Megyei Jogú Város Önkormányzata Közgyűlése az önkormányzat 2018. évi költségvetésről szóló 3/2018.(II.21.) önkormányzati rendeletében a Kulturális ágazat kiadásai között külön tételsoron 10.000.000,- Ft előirányzatot biztosított a Lamantin Jazz Fesztivál megrendezésére. Az Egyesület a 2017. évről szóló szakmai, pénzügyi beszámolóját és a 2018. évről szóló szakmai, pénzügyi tervét benyújtotta, az az előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2018. június „ ”

**(: Koczka Tibor :)**

**HATÁROZATI JAVASLAT**

**…../2018. (VI.21.) GVB számú határozat**

1. Szombathely Megyei Jogú Város Közgyűlése Gazdasági és Városstratégiai Bizottsága (a továbbiakban: Bizottság) az Improvizatív Zeneműhely Egyesület 2017. évi pénzügyi, szakmai beszámolóját, valamint 2018. évről szóló szakmai, pénzügyi tervét megtárgyalta.
2. A Bizottság a szervezet 2018. évi támogatását jóváhagyja.

**Felelős: Koczka Tibor alpolgármester**

**Molnár Miklós alpolgármester**

**Lendvai Ferenc, a Bizottság elnöke**

**(A végrehajtás előkészítéséért: Dr. Bencsics Enikő, az Egészségügyi és Közszolgálati Osztály vezetője)**

**Határidő: azonnal**